CELEX: 
Language: sl
Date: 2021-06-28 00:00:00
Title: DELEGIRANA UREDBA KOMISIJE (EU) …/… o podaljšanju referenčnega obdobja iz Uredbe (EU) 2020/1429 Evropskega parlamenta in Sveta z dne 7. oktobra 2020 o določitvi ukrepov za trajnostni trg storitev v železniškem prometu zaradi izbruha COVID‐19

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Izbruh COVID-19 je od začetka leta 2020 močno vplival na železniški promet v Uniji. Železniški potniški in tovorni promet sta se zmanjšala zaradi omejitev mobilnosti in posledičnega zmanjšanja povpraševanja po prevozu. V prvem obdobju pandemije spomladi 2020 so prevozniki v železniškem prometu ustavili večino mednarodnih potniških vlakov. Število potnikov v domačem železniškem prometu se je med prvim valom pandemije v primerjavi s prejšnjim letom zmanjšalo za 90 %. Nekaj prevoznikov, zlasti novih prevoznikov, je moralo prenehati opravljati prevoze, prevozniki v železniškem tovornem prometu pa so poročali o močnem zmanjšanju prepeljanih količin, saj so številne industrije zaradi posledic pandemije upočasnile proizvodnjo ali z njo celo prenehale. Skozi celo poletje 2020 sta povpraševanje in obseg prometa ostala na nizki ravni v potniškem in tovornem prometu. 
            
            
               Jeseni 2020 so morale številne države zaradi drugega vala pandemije sprejeti dodatne omejevalne ukrepe v zvezi z mobilnostjo državljanov. Nekateri ukrepi so ostali v veljavi do začetka leta 2021. Obseg nekaterih vrst prometa je v obdobju od januarja 2021 do marca 2021 sicer pokazal pozitiven trend, pri drugih pa je ostal na nizki ravni. Poleg tega število potnikov in količina prepeljanega blaga (slednja v bistveno manjšem obsegu) nista dosegla ravni iz leta 2019 niti takrat, ko se je število vlakovnih kilometrov že skoraj vrnilo na raven pred pandemijo. Zato je vpliv pandemije na prometni sektor še vedno znaten.
            
            
               EU je 7. oktobra 2020 sprejela Uredbo (EU) 2020/1429 Evropskega parlamenta in Sveta z dne 7. oktobra 2020 o določitvi ukrepov za trajnostni trg storitev v železniškem prometu zaradi izbruha COVID‐19. V skladu s členom 2 Uredbe (EU) 2020/1429 lahko države članice upravljavcem infrastrukture dovolijo, da – kadar je to primerno glede na segmente trga, opredeljene v programih omrežja – znižajo, oprostijo ali odložijo plačilo uporabnin za minimalni paket storitev dostopa in za dostop do infrastrukture, ki povezuje objekte za izvajanje železniških storitev. Ti ukrepi pomoči bi morali biti sprejeti na pregleden, objektiven in nediskriminatoren način, nanašati pa bi se morali na plačila uporabnin, ki so ali bodo zapadle v referenčnem obdobju iz člena 1 Uredbe (tj. od 1. marca 2020 do 31. decembra 2020). Cilj Uredbe je omogočiti deležnikom v železniškem prometu, da se bolje spopadejo s finančnimi posledicami pandemije COVID-19, in se odzvati na njihove nujne likvidnostne potrebe, dokler te posledice ne bodo odpravljene.
            
            
               Z Uredbo (EU) 2020/1429 je Komisija pooblaščena za podaljšanje zadevnega referenčnega obdobja. Zlasti lahko v skladu s členom 5(2) Uredbe sprejme delegirani akt za spremembo referenčnega obdobja, določenega v členu 1 Uredbe. Ta pooblastila so podeljena za primere, ko Komisija ugotovi, da je obseg železniškega prometa v primerjavi z obsegom v ustreznem obdobju v prejšnjih letih še vedno manjši in da se bo to najverjetneje nadaljevalo ter da je to posledica izbruha COVID-19. Takšne ugotovitve morajo temeljiti na podatkih iz člena 5(2). Z vsakim takim delegiranim aktom se lahko referenčno obdobje podaljša samo za največ šest mesecev, pri čemer lahko referenčno obdobje traja do 14. aprila 2022. 
            
            
               Komisija je na podlagi ugotovitve, da se zmanjšanje obsega železniškega prometa, ki je posledica izbruha COVID-19, nadaljuje in da bo tako najverjetneje ostalo do sredine leta 2021, sprejela Delegirano uredbo Komisije (EU) 2020/2180 z dne 18. decembra 2020 o podaljšanju referenčnega obdobja iz Uredbe (EU) 2020/1429 Evropskega parlamenta in Sveta o določitvi ukrepov za trajnostni trg storitev v železniškem prometu zaradi izbruha COVID-19 do junija 2021.
            
            
               2.OCENA UČINKA PANDEMIJE COVID-19 NA ŽELEZNIŠKI PROMET
            
            
               Komisija je ocenila podatke (o obsegu železniškega prometa) iz člena 5(1) Uredbe (EU) 2020/1429 od januarja 2019 do marca 2021 v povezavi s podatki o številu potnikov in količini tovora, ki jih je zagotovil Eurostat. 
            
            
               Omejitve gibanja oseb so od marca 2020 še naprej vplivale na mobilnost potnikov. Čeprav so države članice poleti 2020 postopno odpravile omejitve, so po izbruhu drugega vala pandemije jeseni 2020 uvedle nove ukrepe. V začetku marca 2021 naj bi bile omejitve zaradi pandemije delno ali v celoti odpravljene. Vendar pa so jih v številnih državah članicah ponovno zaostrili zaradi izbruha tretjega vala pandemije. 
            
            
               Pandemija je na splošno bolj kot na storitve tovornega prometa vplivala na storitve potniškega prometa, čeprav obstajajo razlike med državami članicami. 
            
            
               ·Število potniških vlakov v omrežju se je v enem letu, med marcem 2020 in februarjem 2021, zmanjšalo za 6,9 % v primerjavi z enakim obdobjem 2019–2020; zlasti se je za 27,9 % zmanjšalo število komercialnih potniških vlakov. Število potniških vlakov, ki vozijo v okviru obveznosti javne službe (v nadaljnjem besedilu: storitve potniškega prometa v okviru obveznosti javne službe), se je v istem obdobju zmanjšalo za 5,5 %. 
            
            
               ·Število tovornih vlakov v omrežju se je v enem letu, med marcem 2020 in februarjem 2021, zmanjšalo za 4,9 % v primerjavi z enakim obdobjem 2019–2020. 
            
            
               ·Kar zadeva posledice drugega vala pandemije, se je število potniških vlakov v omrežju med oktobrom 2020 in februarjem 2021 zmanjšalo za 1,3 % v primerjavi z enakim obdobjem 2019–2020; zlasti se je za 25,8 % zmanjšalo število komercialnih potniških vlakov. Število potniških vlakov v okviru obveznosti javne službe se je v istem obdobju povečalo za 1,3 %. 
            
            
               ·Število tovornih vlakov se je med oktobrom 2020 in februarjem 2021 zmanjšalo za 0,2 % v primerjavi z enakim obdobjem 2019–2020. 
            
            
               ·Med segmenti potniškega prometa je pandemija resno in vztrajno vplivala na komercialne storitve. Pri storitvah, opravljenih v okviru pogodb o javnem naročilu storitev, lahko podatki o prometu, izraženi v vlakovnih kilometrih, podcenjujejo vpliv krize na število potnikov, saj pogostost voženj vlakov določa pristojni organ. Število potnikov ob koncu leta 2020 v primerjavi s številom konec leta 2019 ostaja za polovico manjše, število vlakovnih kilometrov storitev potniškega prometa v okviru obveznosti javne službe pa se povečuje.
            
            
               ·Obseg storitev potniškega prometa, izraženih v vlakovnih kilometrih, se je med marcem 2020 in februarjem 2021 zmanjšal za 11,4 % v primerjavi z enakim obdobjem 2019–2020, obseg tovornih storitev pa za 6,1 %. Kar zadeva posledice drugega vala pandemije, se je število vlakovnih kilometrov potniških vlakov med oktobrom 2020 in februarjem 2021 zmanjšalo za 6,1 % v primerjavi z enakim obdobjem 2019–2020, tovorne storitve pa so se povečale za 0,6 %.
            
            
               ·Med marcem 2020 in februarjem 2021 so se storitve potniškega prometa v okviru obveznosti javne službe, izražene v vlakovnih kilometrih, v primerjavi z enakim obdobjem 2019–2020 zmanjšale za 5,9 %, komercialne storitve potniškega prometa pa za 33,1 %. 
            
            
               ·Kar zadeva posledice drugega vala pandemije, so se med oktobrom 2020 in februarjem 2021 storitve potniškega prometa v okviru obveznosti javne službe, izražene v vlakovnih kilometrih, v primerjavi z enakim obdobjem 2019–2020 povečale za 0,6 %, komercialne storitve potniškega prometa pa so se zmanjšale za 30 %.
            
         
         
            
               Pri prejšnjih podatkih se primerjajo trendi v železniškem prometu v obdobju pandemije s primerljivimi obdobji pred pandemijo. Zato podatki za marec 2021 v to analizo niso bili vključeni, čeprav so bili na voljo (marec 2020 je bil namreč prvi mesec, ko je pandemija začela vplivati na mobilnost potnikov v železniškem prometu). 
            
            
               So pa bili podatki, ki vključujejo marec 2021, uporabljeni za oceno pričakovanih trendov na področju prometa v letu 2021. 
            
            
               Podatki upravljavcev infrastrukture (število vlakov, vlakovni kilometri) jasno kažejo, kako izrazit je bil vpliv pandemije COVID-19 na ponujanje storitev v železniškem prometu ter kako časovno in po obsegu omejeno je bilo okrevanje železniškega prometa poleti 2020, še posebej na področju komercialnih storitev potniškega prometa.  
            
            
               Četrtletni podatki Eurostata o potniških kilometrih in tonskih kilometrih, prepeljanih po železnici v letu 2020, kažejo gibanje povpraševanja po potniških in tovornih železniških storitvah. Ti podatki, ki so na voljo za obdobje do decembra 2020, kažejo znaten vpliv na obseg povpraševanja v prvem in drugem valu pandemije, še zlasti v segmentu potniškega prometa. Poleg tega dajejo informacije o možnih posledicah tretjega vala pandemije spomladi 2021: 
            
            
               ·promet v potniških kilometrih se je v drugem četrtletju leta 2020 zmanjšal za 75 % v primerjavi z drugim četrtletjem leta 2019. Po kratkem okrevanju v tretjem četrtletju leta se je promet v zadnjem četrtletju spet zmanjšal, in sicer za 56 % v primerjavi z zadnjim četrtletjem leta 2019; 
            
            
               ·število potnikov se je v zadnjem četrtletju leta 2020 v primerjavi z enakim obdobjem leta 2019 prepolovilo; 
            
            
               ·promet v tonskih kilometrih se je v drugem četrtletju leta 2020 zmanjšal za 15 % v primerjavi z drugim četrtletjem leta 2019, pozneje pa si je opomogel, tako da se je v zadnjem četrtletju leta 2020 povečal za 5 % v primerjavi z istim četrtletjem leta 2019; in 
            
            
               ·količina ton, prepeljanih z vlakom, se je v zadnjem četrtletju leta 2020 povečala za 3 % v primerjavi z letom 2019. 
            
            
               Posledice pandemije so po državah članicah različno vplivale na segment storitev potniškega prometa v okviru obveznosti javne službe in na segment komercialnih storitev potniškega prometa. Zlasti raven komercialnih storitev je še daleč od ravni pred krizo.  Glede na število vlakov in raven vlakovnih kilometrov se zdijo storitve potniškega prometa v okviru obveznosti javne službe odpornejše. Kljub temu pa vztrajno majhno število potnikov in potniških kilometrov, o katerih poroča Eurostat, kaže na to, da so te storitve kljub omejenemu številu potnikov še naprej delovale zaradi neprekinjene finančne podpore pristojnih organov. 
            
            
               ·V nekaterih državah so se komercialne storitve potniškega prometa v letu 2020 ustavile in še niso začele ponovno delovati, zlasti tam, kjer je bilo število komercialnih potnikov majhno že pred pandemijo. 
            
            
               ·Tudi tam, kjer so bile komercialne storitve odpornejše, so ravni prometa ostale nižje kot pred pandemijo in še naprej ogrožajo preživetje prevoznikov v železniškem prometu, ki te storitve zagotavljajo.
            
            
               ·Po razpoložljivih podatkih je pandemija od marca 2020 še naprej negativno vplivala na železniški sektor, pri čemer je celo ogrozila preživetje nekaterih prevoznikov v železniškem prometu.
            
            
               Poleg tega je pandemija močno prizadela segment komercialnih (nacionalnih in mednarodnih) potniških vlakov visoke hitrosti. To ugotovitev potrjuje hiter upad števila komercialnih potniških vlakovnih kilometrov v državah z dobro uveljavljeno ponudbo storitev vlakov visoke hitrosti.  
            
            
               Kljub očitni povrnitvi zaupanja potrošnikov – zadnja razpoložljiva hitra ocena Komisijinega mesečnega kazalnika zaupanja potrošnikov, objavljena aprila 2021, kaže, da je kazalnik še naprej okreval in je sedaj nad dolgoročnim povprečjem – pandemija COVID-19 še vedno vpliva na dejavnosti javnega prevoza. 
            
            
               Po stagnaciji v januarju in februarju 2021 je močan porast v marcu kazalnike gospodarskega razpoloženja praktično vrnil na dolgoročno povprečje v EU prvič po izbruhu pandemije na evropski celini. Pri obravnavanju tega pozitivnega razvoja je potrebna previdnost, saj je bil del s tem povezanih raziskav izveden v začetku marca, ko se je pričakovalo, da bodo omejitve zaradi pandemije delno ali v celoti odpravljene, nato pa so jih konec marca v številnih državah članicah ponovno zaostrili. Na področju sektorskega razvoja pa je zaupanje v storitve marca še vedno bistveno nižje od dolgoročnega povprečja in ravni pred pandemijo
                  1
               . 
            
            
               Gospodarstvo EU se je v letu 2020 skrčilo za 6,1 %, gospodarstvo euroobmočja pa za 6,6 %. Okrevanje evropskega gospodarstva, ki se je začelo lani poleti, je v zadnjem četrtletju leta 2020 in v prvem četrtletju leta 2021 zastalo zaradi uvedbe javnozdravstvenih ukrepov za zajezitev drugega vala pandemije. Pričakuje se, da se bosta gospodarstvi EU in euroobmočja z večjo precepljenostjo in sproščanjem ukrepov ponovno močno okrepili. Pomladanska gospodarska napoved 2021 Evropske komisije predvideva, da se bo gospodarstvo EU leta 2021 povečalo za 4,2 %, leta 2022 pa za 4,4 %. Gospodarstvo euroobmočja bo po napovedi letos zraslo za 4,3 %, naslednje leto pa za 4,4 %. Kljub bistvenemu izboljšanju obetov glede rasti v primerjavi s prejšnjo napovedjo naj bi se gospodarstva držav članic vrnila na ravni pred krizo šele do konca leta 2022
                  2
               . 
            
            
               Države članice so v drugem valu uporabile bolj prilagojene in manj stroge ukrepe za omejitev mobilnosti kot v prvem. Vendar so sprejeti ukrepi negativno vplivali na železniški promet, finančno ravnovesje prevoznikov v železniškem prometu pa si še vedno ni opomoglo od posledic prvega vala pandemije. 
            
            
               Izbruh drugega vala pandemije je oviral hitro okrevanje železniškega prometa, zlasti storitev železniškega potniškega prometa. Oktobra in novembra 2020 so države članice uvedle nove omejitve mobilnosti. Učinki izboljšanja razmer na področju javnega zdravja zaradi kampanje cepljenja bodo verjetno vidni šele jeseni 2021. Kljub temu pa število potnikov še ni v celoti okrevalo, saj je v zadnjem četrtletju leta 2020 ostalo približno na polovici ravni pred pandemijo. Zlasti pri komercialnem potniškem prometu bo morda ne glede na pričakovanja trajalo dlje, da se vrne na raven pred pandemijo.
            
            
               Komisija glede na navedeno ugotavlja, da se zmanjševanje obsega železniškega prometa, ki je posledica izbruha pandemije, nadaljuje. Kljub pričakovanemu izboljšanju stanja na področju javnega zdravja meni, da se bosta negativni učinek pandemije na železniški promet in težak finančni položaj prevoznikov v železniškem prometu nadaljevala še vsaj do konca tega leta. Podaljšanje obdobja uporabe Uredbe za šest mesecev do konca decembra 2021 bo vključevalo obveznost upravljavcev železniške infrastrukture, da zagotovijo nov sklop podatkov. Novi sklop podatkov bo v pomoč pri oceni razmer ob koncu leta 2021.
            
            
               Zato Komisija predlaga, da se referenčno obdobje podaljša za šest mesecev, in sicer do 31. decembra 2021.
            
         
         
            
               3.POSVETOVANJA PRED SPREJETJEM AKTA
            
            
               V skladu s členom 6(4) Uredbe (EU) 2020/1429 se Komisija pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje. Komisija se je o osnutku tega delegiranega akta posvetovala s strokovno skupino za trg storitev v železniškem prometu (GERM).
            
            
               4.PRAVNI ELEMENTI DELEGIRANEGA AKTA
            
            
               S členom 1 se spreminja „referenčno obdobje“, v katerem se uporabljajo začasna pravila o naložitvi uporabnin za železniško infrastrukturo in odstopanja od načel zaračunavanja uporabnin iz poglavja IV Direktive 2012/34/EU. Uporablja se za uporabo železniške infrastrukture za storitve v notranjem in mednarodnem železniškem prometu, ki spada na področje navedene direktive. 
            
            
               Da se prepreči tveganje resne pravne negotovosti, je primerno, da se ta delegirana uredba sprejme po postopku v nujnih primerih iz člena 5(3) Uredbe (EU) 2020/1429. Ta delegirana uredba zato začne veljati nemudoma, dan po objavi v Uradnem listu, in se uporablja, dokler se ji ne nasprotuje. 
            
            
               
            
               DELEGIRANA UREDBA KOMISIJE (EU) …/…
            
            
               z dne 28.6.2021
            
            
               o podaljšanju referenčnega obdobja iz Uredbe (EU) 2020/1429 Evropskega parlamenta in Sveta z dne 7. oktobra 2020 o določitvi ukrepov za trajnostni trg storitev v železniškem prometu zaradi izbruha COVID‐19
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe (EU) 2020/1429 Evropskega parlamenta in Sveta z dne 7. oktobra 2020 o določitvi ukrepov za trajnostni trg storitev v železniškem prometu zaradi izbruha COVID‑19
                  3
                in zlasti člena 5(2) Uredbe, 
            
            
               ob upoštevanju naslednjega:
            
            
               (1)Pandemija COVID-19 je povzročila močno zmanjšanje železniškega prometa zaradi znatnega upada povpraševanja in neposrednih ukrepov, ki so jih države članice sprejele za zajezitev pandemije. 
            
            
               (2)Prevozniki v železniškem prometu nimajo nadzora nad temi okoliščinami ter se srečujejo s precejšnjimi likvidnostnimi težavami in velikimi izgubami, v nekaterih primerih pa jim grozi insolventnost.  
            
            
               (3)Da bi se preprečile negativne gospodarske posledice pandemije COVID-19 in podprli prevozniki v železniškem prometu, Uredba (EU) 2020/1429 državam članicam omogoča, da upravljavcem infrastrukture dovolijo, da znižajo, oprostijo ali odložijo plačilo uporabnin za dostop do železniške infrastrukture. Ta možnost je bila odobrena od 1. marca 2020 do 31. decembra 2020, z Delegirano uredbo Komisije (EU) 2020/2180
                  4
                pa je bila podaljšana do 30. junija 2021 (v nadaljnjem besedilu: referenčno obdobje).
            
            
               (4)Omejitve mobilnosti v obdobju pandemije so znatno vplivale na uporabo storitev železniškega potniškega prometa. V manjši meri pa so vplivale tudi na storitve železniškega tovornega prometa. Po podatkih upravljavcev železniške infrastrukture v Uniji je pandemija močneje prizadela segment potniških storitev, zlasti segment komercialnih storitev potniškega prometa, pri čemer se je ponudba znatno zmanjšala v vseh državah članicah in se še vedno ni vrnila na ravni iz leta 2019. Med marcem 2020 in februarjem 2021 so se storitve potniškega prometa, izražene v vlakovnih kilometrih, v primerjavi z enakim obdobjem 2019–2020 zmanjšale za 11,5 %, storitve tovornega prometa pa za 6,1 %. Med marcem 2020 in februarjem 2021 so se storitve potniškega prometa, ki se izvajajo v okviru obveznosti javne službe, izražene v vlakovnih kilometrih, v primerjavi z enakim obdobjem 2019–2020 zmanjšale za 5,9 %, komercialne storitve potniškega prometa pa za 33,1 %. V zadnjem četrtletju leta 2020 se je potniški promet v potniških kilometrih zmanjšal za 56 %, število potnikov pa se je v primerjavi z enakim obdobjem v letu 2019 prepolovilo. Ta trend lahko pomembno vpliva na konkurenco na trgih železniškega potniškega prometa, na vzpostavitev resnično enotnega evropskega železniškega območja in na premik k bolj trajnostnemu prometnemu sektorju, v katerem se več ljudi in blaga prevaža po železnici. Tovorni promet v tonskih kilometrih se je v zadnjem četrtletju leta 2020 povečal za 5 % v primerjavi z letom 2019, količina ton, prepeljanih z vlakom, pa se je povečala za 3 %. 
            
            
               (5)Po podatkih Svetovne zdravstvene organizacije je število dnevno zabeleženih primerov COVID-19 v Evropi še vedno zelo veliko, saj so 9. maja 2021 samo za tisti dan poročali o 107 253 novih primerih. 
            
            
               (6)Konec aprila 2021 je Evropski center za preprečevanje in obvladovanje bolezni poudaril, da je „Evropa na kritični točki boja proti COVID-19. Številne države trenutno rahljajo omejitve, pri čemer se v nekaterih državah srečujejo z naraščanjem števila primerov in pojavom novih različic, obenem pa še vedno uvajajo vsedržavne programe cepljenja.“
            
         
         
            
               (7)Zmanjševanje obsega železniškega prometa v primerjavi z obsegom v ustreznem obdobju v prejšnjih letih ne pojema in se bo najverjetneje nadaljevalo še vsaj do konca cepljenja. Te razmere so posledica izbruha COVID-19.
            
            
               (8)Zato je treba referenčno obdobje iz člena 1 Uredbe (EU) 2020/1429 podaljšati do konca decembra 2021. 
            
            
               (9)Če bi Evropski parlament in Svet pregledovala to uredbo v celotnem obdobju za nasprotovanje iz člena 6(6) Uredbe (EU) 2020/1429, bi ta Uredba začela veljati šele po koncu referenčnega obdobja, trenutno predvidenega v členu 1 Uredbe (EU) 2020/1429. Da bi se izognili pravni negotovosti, bi bilo treba to uredbo sprejeti po postopku v nujnih primerih iz člena 7 Uredbe (EU) 2020/1429 in bi morala nujno začeti veljati dan po objavi v Uradnem listu Evropske unije – 
            
            
               SPREJELA NASLEDNJO UREDBO:
            
            
               Člen 1
            
            
               Člen 1 Uredbe (EU) 2020/1429 se nadomesti z naslednjim:
            
            
               „Člen 1
            
            
               Ta uredba določa začasna pravila o naložitvi uporabnin za železniško infrastrukturo, kot je določeno v poglavju IV Direktive 2012/34/EU. Uporablja se za uporabo železniške infrastrukture za storitve v notranjem in mednarodnem železniškem prometu, ki spada na področje uporabe navedene direktive, v obdobju od 1. marca 2020 do 31. decembra 2021 (v nadaljnjem besedilu: referenčno obdobje).“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 28.6.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        
                  Evropski kazalniki poslovnega cikla.
                   1. četrtletje 2021 (europa.eu)
                  . 
               
               
                  
                     (2)
                  
                        Povezave do pomladanske gospodarske napovedi 2021 so na voljo tu: 
                  Pomladanska gospodarska napoved 2021:
                   zavihajmo rokave (europa.eu)
                  . 
               
               
                  
                     (3)
                  
                        UL L 333, 12.10.2020, str. 1. 
               
               
                  
                     (4)
                  
                        Delegirana uredba Komisije (EU) 2020/2180 z dne 18. decembra 2020 o podaljšanju referenčnega obdobja iz Uredbe (EU) 2020/1429 Evropskega parlamenta in Sveta o določitvi ukrepov za trajnostni trg storitev v železniškem prometu zaradi izbruha COVID-19 (UL L 433, 22.12.2020, str. 37).